Document ID: 32010R0278

REGULAMENTUL (UE) NR. 278/2010 AL COMISIEI
din 31 martie 2010
de modificare a Regulamentului (CE) nr. 1276/2008 privind monitorizarea prin controale fizice a exporturilor de produse agricole care beneficiază de restituiri sau de alte sume și a Regulamentului (CE) nr. 612/2009 de stabilire a normelor comune de aplicare a sistemului de restituiri la export pentru produsele agricole
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 170 litera (c) și articolul 194 litera (a), coroborate cu articolul 4,
întrucât:
(1)
În temeiul articolului 15 din Regulamentul (CE) nr. 1276/2008 al Comisiei (2), biroul vamal trebuie să consemneze pe exemplarele de control T5 sau pe documentele echivalente informațiile referitoare la controalele fizice, la scutirea de controale fizice, la controalele privind sigilarea sau la controalele de substituție, în conformitate cu anexele III-VII la regulamentul menționat.
(2)
Regulamentul (CE) nr. 1043/2005 al Comisiei din 30 iunie 2005 de punere în aplicare a Regulamentului (CE) nr. 3448/93 al Consiliului în ceea ce privește regimul de acordare a restituirilor la export pentru anumite produse agricole exportate sub formă de mărfuri care nu sunt incluse în anexa I la tratat, precum și criteriile de stabilire a cuantumurilor sumelor respective (3) prevede la articolul 51 că, în cazul anumitor mărfuri enumerate la anexa IV, trebuie efectuată o analiză prin care să se stabilească dacă mărfurile respective sunt eligibile pentru restituire. Biroul vamal de export trebuie să consemneze efectuarea unei analize.
(3)
În conformitate cu articolul 5 alineatul (8) din Regulamentul (CE) nr. 612/2009 (4) al Comisiei, biroul vamal trebuie să controleze vizual conformitatea produselor cu declarațiile de export și să consemneze controalele efectuate în rubrica D din exemplarul de control T5 sau din documentul echivalent acestuia, utilizând una dintre formulările enumerate în anexa II la regulamentul menționat.
(4)
S-a constatat că autoritățile implicate întâmpină dificultăți în citirea respectivelor note în diversele versiuni lingvistice și în diferitele tipuri de scris de mână. Prin urmare, este oportună simplificarea procedurilor prin înlocuirea cu coduri uniforme a notelor scrise de mână pe exemplarele de control T5.
(5)
Respectivele controale fizice și controale de substituție trebuie efectuate pe baza gestionării riscului, ceea ce înseamnă că reputația profesională a exportatorului este unul dintre elementele de luat în considerare. Informațiile care trebuie consemnate pe exemplarul de control T5 în temeiul Regulamentelor (CE) nr. 1276/2008 și (CE) nr. 612/2009 au, printre altele, rolul de a notifica măsurile de control întreprinse biroului vamal de ieșire sau biroului vamal de destinație a exemplarului de control T5. S-a constatat că, în cazurile în care exemplarul de control T5 nu era completat corect, s-a îngreunat procesul de selectare a măsurilor de control în funcție de riscuri aplicat de biroul vamal. Deoarece un exemplar de control T5 completat corect indică profesionalismul exportatorului și faptul că acesta se conformează normelor aplicabile, se consideră că este oportun ca autorităților din statul membru în care a fost emis exemplarul de control T5 responsabile cu modificarea profilului de risc al exportatorului să li se notifice imperfecțiunile exemplarului de control T5.
(6)
Prin urmare, Regulamentele (CE) nr. 1276/2008 și (CE) nr. 612/2009 trebuie modificate în consecință.
(7)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 1276/2008 se modifică după cum urmează:
1.
La articolul 2 se adaugă următoarea literă:
„(m)
«cod de control» înseamnă informații exprimate prin litera «A» urmată de patru cifre generate prin mijloace electronice, tipărite sau scrise de mână clar și lizibil.”
2.
Articolul 15 se înlocuiește cu următorul text:
„Articolul 15
Exemplarul de control T5
1. În scopul aplicării articolului 912c alineatele (3) și (4) din Regulamentul (CEE) nr. 2454/93, atunci când este cazul, autoritățile vamale trebuie să consemneze, pe exemplarul de control T5 sau în documentul echivalent acestuia care însoțește marfa, codurile de control relevante enumerate în anexa IIa la prezentul regulament, în conformitate cu următoarele reglementări:
(a)
la rubrica D, biroul vamal de export trebuie să înscrie codul de control relevant din anexa IIa partea 1 pentru cazul în care:
(i)
a fost efectuat un control fizic privind restituirile la export în conformitate cu articolul 4 din prezentul regulament;
(ii)
a fost efectuată o analiză în conformitate cu articolul 51 din Regulamentul (CE) nr. 1043/2005 al Comisiei (5);
(iii)
are loc un export de ajutoare alimentare în temeiul Regulamentului (CE) nr. 2298/2001, scutit de control fizic.
(b)
după efectuarea controalelor privind integritatea sigiliilor menționate la articolul 7 din prezentul regulament, biroul vamal de ieșire sau biroul vamal de destinație a exemplarului de control T5 trebuie să înscrie la rubrica J codul de control relevant din anexa IIa partea 2 pentru cazul în care:
(i)
sigiliul este conform sau absența sigiliului este justificată, în temeiul articolului 5 alineatul (8) din Regulamentul (CE) nr. 612/2009 al Comisiei (6);
(ii)
sigiliul lipsește sau a fost rupt.
(c)
la rubrica J, biroul vamal de ieșire sau biroul vamal de destinație a exemplarului de control T5 trebuie să înscrie codul de control relevant din anexa IIa partea 3 pentru cazul în care:
(i)
constatările controlului de substituție menționat la articolul 8 din prezentul regulament reflectă conformitatea;
(ii)
a fost prelevat un eșantion în cadrul controlului de substituție menționat la articolul 8 sau al controlului de substituție specific menționat la articolul 9 din prezentul regulament, dar constatările nu sunt încă disponibile deoarece verificarea prin analiză de laborator este în curs;
(iii)
constatările controlului de substituție specific menționat la articolul 9 reflectă conformitatea;
(iv)
constatările controlului de substituție menționat la articolul 8 sau ale controlului de substituție specific menționat la articolul 9 reflectă neconformitatea.
2. La rubrica J a exemplarului de control T5, biroul vamal de ieșire sau biroul vamal de destinație a exemplarului de control T5 trebuie să specifice propriul număr de referință ca birou vamal, menționat la punctul 8 din anexa 37c la Regulamentul (CEE) nr. 2454/93.
În cazul menționat la alineatul (1) litera (c) punctul (ii), imediat după încheierea verificării, biroul vamal în cauză consemnează constatările rezultate în urma acestei verificări în rubrica J a unei copii a exemplarului de control T5 trimis anterior, utilizând codul de control relevant menționat la alineatul (1) litera (c).
În cazul menționat la alineatul (1) litera (c) punctul (iv), biroul vamal care a făcut constatările trebuie:
(a)
să atașeze o copie a exemplarului de control T5 care va fi returnat agenției de plăți în conformitate cu procedura prevăzută la articolul 912c alineatul (4) din Regulamentul (CEE) nr. 2454/93 și o copie a raportului de control în conformitate cu alineatul (5) din prezentul articol, indicând verificările efectuate și, dacă este cazul, motivele pentru care nu au fost respectate normele relevante privind restituirile la export; și
(b)
să solicite agenției de plăți să notifice acțiunea întreprinsă în urma constatărilor.
3. Dacă procedurile de selecție în vederea controalelor privind integritatea sigiliilor menționate la articolul 7, în vederea controalelor de substituție menționate la articolul 8 sau în vederea controalelor de substituție specifice menționate la articolul 9 și, prin urmare, aplicarea gestionării riscului, sunt îngreunate din cauza informațiilor incomplete indicate în exemplarul de control T5, biroul vamal de ieșire sau biroul vamal de destinație a exemplarului de control T5 trebuie să înscrie la rubrica J, ca informație suplimentară, unul dintre codurile de control prevăzute de anexa IIa partea 4.
4. Birou vamal de ieșire sau biroul vamal de destinație a exemplarului de control T5 ia măsuri pentru a pune în orice moment la dispoziția Comisiei detalii privind:
(a)
numărul de exemplare de control T5 și de documente echivalente luate în considerare pentru controalele de integritate a sigiliilor menționate la articolul 7, pentru controalele de substituție menționate la articolul 8 și pentru controalele de substituție specifice menționate la articolul 9;
(b)
numărul de controale efectuate privind integritatea sigiliilor, menționate la articolul 7;
(c)
numărul de controale de substituție efectuate, menționate la articolul 8;
(d)
numărul de controale de substituție specifice efectuate, menționate la articolul 9.
Un duplicat sau o copie a documentului rămâne disponibilă pentru consultare la biroul vamal de ieșire sau la biroul vamal de destinație a exemplarului de control T5 sau a documentului echivalent, după caz.
5. Fiecare control de substituție și fiecare control de substituție specific, menționate la articolele 8 și 9, face obiectul unui raport întocmit de funcționarul vamal care efectuează controlul.
Raportul permite monitorizarea controalelor efectuate și conține data controlului și numele funcționarului vamal. Fără a aduce atingere articolului 9 din Regulamentul (CE) nr. 885/2006, raportul este disponibil pentru consultare timp de trei ani după anul exportului la biroul vamal care a efectuat controlul sau într-un alt loc din statul membru.
3.
Anexele III-VII se elimină.
4.
Se inserează o nouă anexă IIa, al cărei text este prevăzut în anexa I la prezentul regulament.
Articolul 2
Regulamentul (CE) nr. 612/2009 se modifică după cum urmează:
1.
La articolul 5 alineatul (8), al doilea paragraf se înlocuiește cu următorul text:
„Înainte de aplicarea sigiliilor, biroul vamal de export trebuie să efectueze un control vizual de conformitate a produselor cu declarațiile de export. Numărul de controale vizuale trebuie să fie de cel puțin 10% din numărul declarațiilor de export, excluzând declarațiile referitoare la produsele care au făcut obiectul unor controale fizice sau au fost selectate pentru efectuarea unui control fizic în temeiul articolului 3 din Regulamentul (CE) nr. 1276/2008. Biroul vamal trebuie să consemneze acest control la rubrica D din exemplarul de control T5 sau din documentul echivalent, utilizând codul de control astfel cum este definit la articolul 2 litera (m) din Regulamentul (CE) nr. 1276/2008 și conform prevederilor din anexa II la prezentul regulament.”
2.
Anexa II se înlocuiește cu textul din anexa II la prezentul regulament.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament se aplică de la 1 iulie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 martie 2010.

Labels: 7
3
6